《句》
元代·刘诜

山作登楼色，天留隔巷□。云分潭际树，帆上驿边洲。

落日湖阴笛，凉风水郭秋。一灯遗老鬓，四海后元春。

树悬山雨白，门掩佛灯红。村烟茅店午，篱蝶棘花晴。

燕子楼台人影瘦，海棠池馆月痕孤。桃花浪起春风阔，燕子寒生社雨多。

鸟断空山孤树悄，马嘶小驿一灯昏。江湖宦客孤舟夜，城郭诗翁白发春。

燕子池塘诗句好，蒲花帘幕酒杯深。君如硎刃千牛解，我似车轮四角方。

刺绣帘栊莺语倦，读书庭院絮飞忙。草意欲供新得句，桃花犹记旧来人。

作者简介：（1268—1350）吉安庐陵人，字桂翁，号桂隐。性颖悟，幼失父。年十二，能文章。成年后以师道自居，教学有法。江南行御史台屡以遗逸荐，皆不报。为文根柢《六经》，躏跞诸子百家，融液今古，四方求文者日至于门。卒私谥文敏。有《桂隐集》。